Document ID: 32012R0862

ДЕЛЕГИРАН РЕГЛАМЕНТ (ЕС) № 862/2012 НА КОМИСИЯТА
от 4 юни 2012 година
за изменение на Регламент (ЕС) № 809/2004 по отношение на информацията за съгласието за използване на проспект, информацията за базисните индекси и изискването за доклад, подготвен от независими счетоводители или одитори
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/71/ЕО на Европейския парламент и на Съвета от 4 ноември 2003 г. относно проспекта, който следва да се публикува, когато публично се предлагат ценни книжа или когато се допускат ценни книжа до търгуване, и за изменение на Директива 2001/34/ЕО (1), и по-специално член 5, параграф 5 и член 7, параграф 1 от нея,
като има предвид, че
(1)
В Регламент (ЕО) № 809/2004 на Комисията от 29 април 2004 г. относно прилагането на Директива 2003/71/ЕО на Европейския парламент и на Съвета по отношение на информацията, съдържаща се в проспектите, както и формàта, включването чрез препратка и публикуването на подобни проспекти и разпространяването на реклами (2) е посочена подробната информация, която трябва да се съдържа в проспектите за различните видове ценни книжа в съответствие с член 5, параграф 5 и член 7, параграф 1 от Директива 2003/71/ЕО.
(2)
Директива 2003/71/ЕО бе изменена с Директива 2010/73/ЕС на Европейския парламент и на Съвета от 24 ноември 2010 г. за изменение на Директива 2003/71/ЕО относно проспекта, който следва да се публикува, когато публично се предлагат ценни книжа или когато се допускат ценни книжа до търгуване, и за изменение на Директива 2004/109/ЕО относно хармонизиране изискванията за прозрачност по отношение на информацията за издателите, чиито ценни книжа са допуснати за търгуване на регулиран пазар (3), с цел засилване на защитата на инвеститорите, намаляване на административното натоварване за дружествата при набиране на капитал в пазарите за ценни книжа в ЕС и увеличаване на ефикасността на режима за проспектите. По тази причина Регламент (ЕО) № 809/2004 следва да бъде изменен по отношение на съгласието, което емитентът или лицето, отговорно за съставянето на проспекта, дава за използване на проспекта от финансови посредници, както и по отношение на информацията, която трябва да се включва в проспекта, относно базисните индекси и прогнозните стойности и оценки на печалбата.
(3)
За целите по член 3, параграф 2, трета алинея от Директива 2003/71/ЕО в Регламент (ЕО) № 809/2004 следва да бъде уточнено каква информация следва да се предоставя в случаите, при които емитентът или лицето, отговорно за съставянето на проспекта, изрази посредством писмено споразумение своето съгласие за използване на проспекта от финансови посредници.
(4)
Във връзка с техническите нововъведения на финансовите пазари, и по-специално с увеличеното използване на индексите като базисни показатели за структурирани ценни книжа, е необходимо някои изисквания в Регламент (ЕО) № 809/2004 да бъдат преразгледани и изяснени. Възлагайки отговорността по съставяне на индекса на друга организация в рамките на тяхната група, емитентите биха могли да заобиколят изискването за включване в проспекта на описание на съставения от емитента индекс (точка 4.2.2 от приложение XII) и по този начин да не носят отговорност за точността на описанието. Следователно обхватът на това изискване следва да бъде разширен и по отношение на индексите, съставени от организация, принадлежаща към една и съща група с емитента.
(5)
С оглед подобряване на ефикасността и намаляване на административните натоварвания в настоящия регламент следва да се формулират условия, при чието спазване да не се изисква проспектът да съдържа описание на индекса в случаите, при които този индекс е съставен от организации, действащи в съдружие с емитента или от негово име. Също така, тъй като в точка 2.10 от приложение XV става въпрос само за широко базирани и признати публикувани индекси, в съответните случаи следва да е достатъчно да се посочва в проспекта къде може да бъде намерена информация за индекса, без да е необходимо да се дава описание на формулировката на индекса.
(6)
С цел намаляване на административните разходи на емитентите при набирането на капитал в настоящия регламент следва да се формулират условия, при които да не се изисква подготвен от независими счетоводители или одитори доклад, придружаващ прогнозните стойности и оценки на печалбата, по-специално в случаите, при които независимите счетоводители или одитори не могат да подпишат одиторския доклад, тъй като не разполагат с пълния набор на документацията по годишните финансови отчети.
(7)
С Директива 2010/73/ЕС терминът „ключова информация“ бе заменен с термина „съществена информация“ в редица разпоредби на Директива 2003/71/ЕО. Следователно приложенията към Регламент (ЕО) № 809/2004 следва да бъдат адаптирани.
(8)
С цел да бъде избегнато бъдещо непоследователно прилагане на Директива 2003/71/ЕО, по-специално за целите на член 3, параграф 2, трета алинея от него, както и с цел да се избегнат допълнителни забавяния в осигуряването на защита на инвеститорите и намаляване на административната тежест за дружествата при набиране на капитал на пазарите на ценни книжа в Съюза, е от съществено значение да се гарантира влизане в сила в деня на публикуването му в Официален вестник на Европейския съюз.
(9)
Поради това Регламент (ЕО) № 809/2004 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Изменения на Регламент (ЕО) № 809/2004
Регламент (ЕО) № 809/2004 се изменя, както следва:
1)
В член 3 втората алинея се заменя със следното:
„Проспектът съдържа единиците информация, изисквани съгласно приложения I-XVII и ХХ-XXX, в зависимост от вида емитент или емисии и ценни книжа. Без да се засяга посоченото в член 4а, параграф 1, компетентният орган не изисква проспектът да съдържа единици информация, които не са включени в приложения I-XVII или ХХ-XXX.“
2)
Вмъква се следният член 20а:
„Член 20а
Допълнителен информационен градивен елемент относно съгласието по член 3, параграф 2 от Директива 2003/71/ЕО
1. За целите на член 3, параграф 2, трета алинея от Директива 2003/71/ЕО в проспекта се включва следната информация:
а)
допълнителната информация, посочена в раздели 1 и 2А от приложение XXX, в случаите, при които съгласието се дава по отношение на един или повече посочени финансови посредници;
б)
допълнителната информация, посочена в раздели 1 и 2Б от приложение XXX, в случаите, при които лицето, отговорно за съставянето на проспекта, предпочете да даде своето съгласие по отношение на всички финансови посредници.
2. Ако даден финансов посредник не отговаря на свързаните със съгласието условия, описани в проспекта, се изисква съставянето на нов проспект съгласно член 3, параграф 2, втора алинея от Директива 2003/71/ЕО.“
3)
В член 22, параграф 1 втората алинея се заменя със следното:
„Основният проспект съдържа единиците информация, изисквани съгласно приложения I-XVII, приложение XX и приложения ХХIII-XXX, в зависимост от вида емитент или емисии и ценни книжа. Компетентните органи не изискват основният проспект да съдържа единици информация, които не са включени в приложения I-ХVII, приложение ХХ или приложения ХХIII-XXX.“
4)
Приложенията се изменят в съответствие с приложението към настоящия регламент.
Член 2
Преходни разпоредби
1. Настоящият регламент не се прилага по отношение на одобрението на притурка към проспект или основен проспект, в случаите при които проспектът или основният проспект е одобрен преди датата, посочена в член 3.
2. Когато в съответствие с член 18 от Директива 2003/71/ЕО компетентният орган на държавата членка по произход предоставя на компетентния орган на приемащата държава членка сертификат за одобрение на одобрен преди датата, посочена в член 3 проспект или основен проспект, той ясно и недвусмислено посочва в сертификата, че проспектът или основният проспект е бил одобрен преди датата, посочена в член 3.
Член 3
Влизане в сила
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 4 юни 2012 година.

Labels: 12
2
19
4